b'\n_START_ARTICLE_\nDidrik Arup Seip\n_START_PARAGRAPH_\nDidrik Arup Seip (31. elokuuta 1884 Hob\xc3\xb8l \xe2\x80\x93 3. toukokuuta 1963) oli norjalainen kielitieteilij\xc3\xa4. H\xc3\xa4n oli Oslon yliopiston pohjoismaisten kielten professori vuosina 1916\xe2\x80\x931954 ja yliopiston rehtori vuosina 1937\xe2\x80\x931945._NEWLINE_Seip v\xc3\xa4itteli filosofian tohtoriksi vuonna 1916. H\xc3\xa4n julkaisi merkitt\xc3\xa4vi\xc3\xa4 norjan kielen historiaa koskevia tutkimuksia. Seipin kielitieteellisi\xc3\xa4 teoksia ovat muiden muassa Norsk spr\xc3\xa5khistorie til omkring 1370 (1931, uusi painos 1955) ja Omstridde sp\xc3\xb8rsm\xc3\xa5l i norsk spr\xc3\xa5kutvikling (1952). Seip kannatti norjan kielimuotojen l\xc3\xa4hent\xc3\xa4mist\xc3\xa4 ja toimi vuonna 1952 perustetun Norjan kielilautakunnan puheenjohtajana._NEWLINE_Toisen maailmansodan aikana Sep kuului vastarintaliikkeen johtomiehiin. Syyskuussa 1941 Seip pid\xc3\xa4tettiin ja vietiin Grinin keskitysleirille. H\xc3\xa4n oli siell\xc3\xa4 kev\xc3\xa4\xc3\xa4seen 1942, jolloin h\xc3\xa4net siirrettiin Sachsenhausenin keskitysleirille. Hein\xc3\xa4kuussa 1942 h\xc3\xa4net vapautettiin, mutta h\xc3\xa4n asui Saksassa vuoteen 1945. Seip julkaisi sodanaikaisista kokemuksistaan kirjan Hjemme og i fiendeland 1940\xe2\x80\x931945 (1946).'